Predkladacia správa

Návrh záverečného účtu kapitoly 22 - Ministerstvo práce, sociálnych vecí a rodiny SR  bol vypracovaný v súlade so Smernicou Ministerstva financií SR z 18. decembra 2007 na vypracovanie záverečných účtov kapitol štátneho rozpočtu, štátnych fondov a na vypracovanie návrhu záverečného účtu verejnej správy za rok 2007 číslo MF/30829/2007-311.

Materiál obsahuje hodnotenie výsledkov rozpočtového hospodárenia Ministerstva práce, sociálnych vecí a rodiny SR, rozpočtových a príspevkových organizácií v jeho zriaďovateľskej pôsobnosti a vnútornej organizačnej jednotky ministerstva Odboru platobnej jednotky ESF za rok 2007. Podkladom pre zostavenie boli údaje ročných účtovných a finančných výkazov, ktoré predkladali jednotlivé organizácie kapitoly, spracované v rámci ročnej účtovnej závierky v informačnom systéme Štátnej pokladnice v metodike platnej rozpočtovej klasifikácie. 

Výsledné saldo rozpočtového hospodárenia kapitoly v sume 46 165 486 tis. Sk je o 1 084 585 tis. Sk nižšie oproti schválenému rozpočtu a o 435 014 tis. Sk nižšie oproti upravenému rozpočtu. Na jeho znížení sa podieľalo nižšie čerpanie výdavkov  oproti rozpočtovaným. Skutočné celkové výdavky boli čerpané v sume 49 195 290 tis. Sk, čo predstavuje 99,0 % upraveného rozpočtu kapitoly a boli o 491 462 tis. Sk nižšie oproti upravenému rozpočtu. V štruktúre príjmov kapitoly bol záväzný ukazovateľ plnený v sume 807 830 tis. Sk (131,1 %), príjmy z rozpočtu EÚ dosiahli 2 192 834 tis. Sk (88,8 %).

Rozhodujúce úlohy  kapitoly boli zabezpečené pri dodržaní záväzných ukazovateľov určených na rok 2007. 

	Materiál bol prerokovaný s Ministerstvom financií SR bez pripomienok.